CELEX: 52021PC0735
Language: sk
Date: 2021-12-01
Title: Návrh VYKONÁVACIE ROZHODNUTIE RADY, ktorým sa Francúzsku povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli1. 12. 2021
            COM(2021) 735 final
            2021/0388(NLE)
            
            Návrh
            VYKONÁVACIE ROZHODNUTIE RADY,
            ktorým sa Francúzsku povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Francúzsko požiadalo listom, ktorý Komisia zaevidovala 12. apríla 2021, o povolenie odchýliť sa od článkov 218, 178 a 232 smernice o DPH, aby mohlo zaviesť povinnú elektronickú fakturáciu pre všetky zdaniteľné osoby usadené na území Francúzska. Povolenie sa požadovalo od 1. decembra 2021 do 31. decembra 2028.
            
            
               Okrem toho Francúzsko požiadalo listom, ktorý Komisia zaevidovala 20. septembra 2021, aby sa povolenie odchýliť sa vzťahovalo len na články 218 a 232 smernice o DPH a aby sa uplatňovalo od 1. januára 2024 do 31. decembra 2026.
            
            
               V súlade s článkom 395 ods. 2 druhým pododsekom smernice o DPH Komisia listom z 29. septembra 2021 informovala o žiadosti predloženej Francúzskom ostatné členské štáty. Listom z 30. septembra 2021 Komisia Francúzsku oznámila, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               Francúzsko podalo žiadosť o výnimku podľa článku 395 smernice o DPH, aby získalo povolenie zaviesť povinnosť týkajúcu sa vyhotovovania elektronických faktúr v prípade domácich transakcií medzi zdaniteľnými osobami, ktoré sú povinné platiť DPH, usadenými na území Francúzska podľa článku 153 finančného zákona na rok 2020 a článku 195 finančného zákona na rok 2021. Táto povinnosť bude doplnená povinnosťou uvedených zdaniteľných osôb zasielať daňovým orgánom určité dodatočné údaje.
            
            
               Francúzsko sa domnieva, že povinnosť elektronickej fakturácie zlepší boj proti podvodom a zároveň posilní konkurencieschopnosť podnikov. Takisto sa ňou zlepší informovanosť o podnikateľskej činnosti v reálnom čase, čím sa umožní, aby smerovanie hospodárskej politiky čo najvernejšie odrážalo ekonomickú realitu zúčastnených subjektov. Vďaka tejto povinnosti bude takisto možné zjednodušiť vykazovacie povinnosti podnikov týkajúce sa DPH, a to tak, že sa zavedie predvyplnenie daňových priznaní.
            
            
               V článku 218 smernice o DPH sa členským štátom stanovuje povinnosť akceptovať ako faktúru každý doklad alebo oznámenie, ktoré sú vyhotovené na papieri alebo elektronicky. Francúzsko by preto chcelo získať výnimku z tohto článku smernice o DPH, aby francúzska daňová správa mohla za faktúry považovať len elektronické faktúry v zmiešanom alebo štruktúrovanom formáte.
            
            
               V článku 232 smernice o DPH sa vyžaduje, aby používanie elektronickej faktúry podliehalo súhlasu zo strany príjemcu. Pre zavedenie povinnosti elektronickej fakturácie vo Francúzsku je preto nutná výnimka z tohto článku, aby vystaviteľ už nemusel získavať súhlas príjemcu so zasielaním faktúry v bezpapierovom formáte.
            
            
               Francúzsko tvrdí, že zavedenie všeobecnej povinnosti elektronickej fakturácie by prispelo k boju proti daňovým podvodom a únikom a takisto uľahčilo dobrovoľné dodržiavanie právnych predpisov v oblasti daní. Povinnosť vyhotovovať elektronické faktúry spojená s prenosom dodatočných údajov o transakcii prostredníctvom systému zahŕňajúceho certifikované súkromné platformy a centralizovanú verejnú platformu tak umožní daňovej správe v reálnom čase kontrolovať konzistentnosť medzi vykázanou a vybranou DPH a vyhotovenými a prijatými faktúrami. Schopnosť správy predchádzať podvodom v oblasti DPH a bojovať proti nim sa preto výrazne zlepší.
            
            
               Povinnosť elektronickej fakturácie sa bude vzťahovať len na transakcie medzi zdaniteľnými osobami (medzi podnikmi, B2B). Údaje o transakciách zahŕňajúcich konečných spotrebiteľov (medzi podnikom a koncovým zákazníkom, B2C) sa budú vykazovať prostredníctvom iného mechanizmu. V prípade nadobudnutí v rámci Spoločenstva budú mať zdaniteľné osoby naďalej právo prijímať papierové faktúry. Treba poznamenať, že povinnosť používať elektronickú fakturáciu v prípade transakcií medzi podnikom a verejnou správou (B2G) vo Francúzsku nadobudla účinnosť postupne medzi 1. januárom 2017 a 1. januárom 2020. Z toho dôvodu spoločnosti, ktoré už vyhotovujú elektronické faktúry prostredníctvom platformy Chorus Pro pre elektronickú fakturáciu medzi podnikom a verejnou správou vyvinutej Národnou agentúrou pre finančnú výpočtovú techniku (AIFE), sú už vybavené a pripravené na rozšírenie povinnosti elektronickej fakturácie na vzťahy medzi podnikmi. Francúzsko tvrdí, že väčšina francúzskych zdaniteľných osôb, ktoré sú povinné platiť DPH, už zasiela alebo prijíma faktúry v elektronickej forme. Podľa Francúzska v roku 2017 používalo papierovú fakturáciu len 31 % francúzskych podnikov s viac ako 10 zamestnancami, pričom tento podiel sa odvtedy pravdepodobne ešte znížil. Prechodom na elektronickú formu sa pri spracovaní faktúr natrvalo odstráni papierová forma, vďaka čomu podniky dosiahnu značné úspory.
            
            
               Francúzsko sa domnieva, že elektronická fakturácia prinesie zdaniteľným osobám výhody, napr. skrátenie platobných lehôt pre dodávateľa, zníženie nákladov na tlač a poštové poplatky, zníženie nákladov a skrátenie oneskorení pri spracovaní fakturačných údajov, zníženie nákladov na uchovávanie a zníženie nákladov na odbornú prípravu a vývoj systému.
            
            
               Francúzsko plánuje postupné zavedenie tejto povinnosti s cieľom umožniť prechod na nový systém, ktorý bude prispôsobený každému typu spoločnosti, a jeho podporu. Od roku 2024 bude povinnosť prijímať elektronické faktúry platiť pre všetky podniky. Postupné zavádzanie povinnosti vyhotovovať elektronické faktúry je naplánované podľa veľkosti spoločností: v roku 2024 pre veľké spoločnosti, v roku 2025 pre spoločnosti, ktoré majú od 250 do 4 999 zamestnancov a obrat nižší ako 1,5 miliardy EUR, a v roku 2026 pre malé a stredné podniky a veľmi malé podniky vrátane zdaniteľných osôb, ktoré využívajú oslobodenie od dane pre malé podniky uvedené v článku 282 smernice o DPH.
            
            
               S cieľom zaistiť interoperabilitu výmen by súkromné aj verejné platformy poskytujúce služby elektronickej fakturácie mali zdaniteľným osobám ponúkať minimálny súbor štruktúrovaných alebo zmiešaných formátov bez toho, aby bola dotknutá ich sloboda ponúkať alternatívne formáty.
            
            
               Výnimka má širšiu pôsobnosť, takže je dôležité, aby sa v rámci tejto výnimky zaistilo potrebné sledovanie, a to najmä z hľadiska vplyvu opatrenia na boj proti podvodom a únikom v oblasti DPH a na zdaniteľné osoby. Ak bude Francúzsko chcieť platnosť odchyľujúceho sa opatrenia predĺžiť, musí spolu so žiadosťou o predĺženie podať správu o fungovaní tohto opatrenia. Táto správa by mala obsahovať posúdenie opatrenia z hľadiska jeho účinnosti v boji proti podvodom a únikom v oblasti DPH, ako aj z hľadiska zjednodušenia výberu daní. Súčasťou správy by malo byť aj hodnotenie dosahu opatrenia na zdaniteľné osoby, najmä pokiaľ ide o nárast administratívneho zaťaženia a nákladov na dodržiavanie predpisov.
            
            
               
                  Navrhuje sa povoliť výnimku od 1. januára 2024 do 31. decembra 2026.
               
            
            
               •Súlad s existujúcimi ustanoveniami v tejto oblasti politiky
            
         
         
            
               V článku 218 smernice o DPH sa stanovuje, že členské štáty akceptujú ako faktúru každý doklad alebo oznámenie, ktoré sú vyhotovené na papieri alebo elektronicky, čím sa papierové a elektronické faktúry dostávajú na rovnakú úroveň. Na základe článku 232 smernice o DPH používanie elektronickej faktúry podlieha súhlasu zo strany príjemcu. Povinná elektronická fakturácia, ktorú plánuje zaviesť Francúzsko, by sa od týchto dvoch ustanovení naozaj odchyľovala.
            
            
               
                  Výnimku možno povoliť na základe článku 395 smernice o DPH, a to s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam. Francúzsko požiadalo o odchyľujúce sa opatrenie s cieľom bojovať proti daňovým podvodom a únikom, ako aj zjednodušiť výber daní. Na základe informácií získaných od Francúzska je výnimka v súlade so súčasnými ustanoveniami politiky.
               
               
                  Vykonávacím rozhodnutím Rady (EÚ) 2018/593
                     2
                   bolo udelené podobné povolenie Taliansku, ktorým sa mu umožňuje odchýliť sa od článkov 218 a 232 smernice o DPH s cieľom vykonávať povinnú elektronickú fakturáciu.
               
               
                  Napokon Komisia v roku 2020 prijala Oznámenie Komisie Európskemu parlamentu a Rade: Akčný plán pre spravodlivé a jednoduché zdaňovanie na podporu stratégie obnovy
                     3
                  . Jedným z opatrení plánovaných v tomto akčnom pláne je predloženie legislatívneho návrhu Komisie na modernizáciu vykazovacích povinností týkajúcich sa DPH. V tejto súvislosti sa preskúma potreba ďalšieho rozšírenia elektronickej fakturácie. V dôsledku toho je odchyľujúce sa opatrenie zosúladené s cieľmi akčného plánu Komisie. Jedným z cieľov budúceho návrhu Komisie bude zefektívniť existujúce a budúce mechanizmy podávania správ pre domáce transakcie vrátane toho, ktorý bol povolený týmto odchyľujúcim sa opatrením.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov:
               
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Povinná elektronická fakturácia prinesie zdaniteľným osobám niekoľko zmien. Tieto zmeny však Francúzsko predpokladalo a príprava na ne sa už začala. Povinnosť používať elektronickú fakturáciu v prípade transakcií medzi podnikom a verejnou správou viedla k tomu, že veľa spoločností je už vybavených a pripravených na rozšírenie povinnosti elektronickej fakturácie na vzťahy medzi podnikmi.
               
               
                  Rozsah pôsobnosti tohto opatrenia sa vzťahuje aj na zdaniteľné osoby, ktoré využívajú oslobodenie od dane pre malé a stredné podniky. Postupné zavádzanie tohto opatrenia im však poskytne dostatočný čas na prípravu. Tieto spoločnosti si navyše budú môcť zvoliť, či budú používať súkromnú platformu alebo verejnú platformu na fakturáciu (Chorus Pro), ktorú prevádzkuje Národná agentúra pre finančnú výpočtovú techniku. Verejná platforma bude zadarmo ponúkať základnú službu, ktorá bude zahŕňať spracúvanie PDF formátov (so získavaním údajov v štruktúrovanom formáte) a ponuku 10-ročnej archivácie (zodpovedajúcej zákonnej lehote vzťahujúcej sa na povinnosť archivácie na komerčné účely vo Francúzsku). Na základe údajov predložených Francúzskom úspory a výhody, ktoré tieto zdaniteľné osoby získajú vďaka zavedeniu elektronickej fakturácie, výrazne prevážia nad počiatočnými investíciami, ktoré budú musieť vynaložiť na prispôsobenie svojich systémov.
               
               
                  Výnimka je zároveň časovo obmedzená, a ak bude Francúzsko chcieť platnosť odchyľujúceho sa opatrenia predĺžiť, bude musieť predložiť správu o jeho fungovaní a účinnosti.
               
               
                  Osobitné opatrenie je preto primerané sledovanému cieľu, a to bojovať proti daňovým únikom a zjednodušiť výber daní.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               •Posúdenie vplyvu
            
            
               Povinná elektronická fakturácia bude mať vplyv na daňovú správu aj na zdaniteľné osoby.
            
            
               Francúzsko očakáva, že povinná elektronická fakturácia prispeje k boju proti daňovým únikom vrátane neúmyselných daňových únikov, ktoré sú spojené s nevykazovaním alebo nedostatočným vykazovaním DPH a vo všeobecnosti jej nezaplatením. Nad rámec boja proti podvodom v oblasti DPH bude vďaka dostupným informáciám o obchodných transakciách možné určiť intenzitu obchodných vzťahov medzi spoločnosťami. Posilní sa tak analýza transakcií uzatvorených medzi prepojenými spoločnosťami s cieľom odhaliť nezvyčajné transakcie, ktoré môžu ukrývať možné zníženie základov dane z príjmov právnických osôb alebo skryté rozdelenie ziskov. Tento systém ďalej umožní zber údajov o transakciách zdaniteľných osôb v reálnom čase. Takéto údaje sa môžu využiť v ekonomických analýzach, ktoré vypracúva napr. národný štatistický úrad INSEE alebo Generálne riaditeľstvo pre rozpočet, s cieľom zaistiť, aby boli verejné politiky nastavené čo najdôkladnejšie.
            
            
               Francúzsko tvrdí, že elektronická fakturácia povedie k výrazným ziskom pre spoločnosti z hľadiska digitalizácie a zníženia administratívnej záťaže a zároveň sa ňou vzťahy medzi podnikmi zabezpečia tak, aby sa stali konkurencieschopnejšie. Priniesla by úspory, keďže Generálny inšpektorát financií odhaduje celkové náklady na vyhotovenie elektronickej faktúry na menej ako jedno euro v porovnaní so sumou viac než desať EUR na vystavenie papierovej faktúry.
            
            
               Očakávané zisky sa budú líšiť z hľadiska povahy v závislosti od toho, či podniky elektronickú fakturáciu už používajú alebo nie. V prípade podnikov, ktoré elektronickú fakturáciu ešte nepoužívajú (najmä malé a stredné podniky), budú zisky na úrovni približne 10 EUR za prijatú faktúru. Pre tie zdaniteľné osoby, ktoré už elektronické faktúry používajú vo veľkom rozsahu (najmä spoločnosti minimálne s 250 zamestnancami), sa vďaka opatreniu zlepší spracovanie ich fakturačného reťazca, keďže väčšina faktúr, ktoré sa v súčasnosti vymieňajú elektronicky, je stále vo formáte PDF, a teda stále existujú náklady na ich spracovanie.
            
            
               Na základe týchto informácií by minimálny zisk spoločností predstavoval približne 4,5 miliardy EUR ročne. Faktúry len v papierovej podobe vyhotovuje približne 1,5 milióna malých podnikov. Keďže tieto spoločnosti vyhotovujú menej ako 2 000 faktúr ročne (65 % z nich vyhotovuje menej ako 500 faktúr ročne), sa objem dotknutých faktúr odhaduje na 450 miliónov. Odstránenie papierových faktúr by prinieslo úspory v nákladoch na spracovanie na úrovni 10 EUR na faktúru, čo by viedlo k celkovému zisku týchto spoločností vo výške 4,5 miliardy EUR.
            
            
               Francúzsko tvrdí, že v tomto hodnotení nie sú zohľadnené zisky z hľadiska zabezpečenia transakčných tokov a skrátenia platobných lehôt, ktoré majú podľa Observatória pre platobné lehoty vplyv na peňažný tok zdaniteľných osôb vo výške približne 15 miliárd EUR ročne, a to najmä pokiaľ ide o menšie spoločnosti.
            
            
               Keďže náklady na získanie potrebného softvéru môžu byť vysoké, povinnosť inštalácie fakturačného softvéru sa neuloží. S cieľom predísť dodatočným nákladom Francúzsko umožní zdaniteľným osobám, aby svoje faktúry zasielali buď priamo na verejnú platformu, ktorá ich prepošle ich príjemcom, alebo na súkromné platformy, ktoré budú zodpovedné za ich postúpenie daňovej správe a prijímajúcej spoločnosti. Okrem toho s cieľom minimalizovať vstupné náklady malých a stredných podnikov daňová správa ponúkne na určitý čas možnosť zaslať PDF súbor na vytvorenie elektronickej faktúry.
            
            
               4.VPLYV NA ROZPOČET
            
            
               
                  Návrh nebude mať nepriaznivý vplyv na vlastné zdroje Únie pochádzajúce z DPH.
               
            
            
               2021/0388 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Francúzsku povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  4
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Francúzsko požiadalo listami, ktoré Komisia zaevidovala 12. apríla 2021 a 20. septembra 2021, o povolenie zaviesť osobitné opatrenie odchyľujúce sa od článkov 218 a 232 smernice 2006/112/ES (ďalej len „osobitné opatrenie“), aby mohlo zaviesť povinnú elektronickú fakturáciu pre všetky zdaniteľné osoby usadené na území Francúzska. Táto povinnosť by sa vzťahovala na faktúry vyhotovené v rámci transakcií medzi zdaniteľnými osobami. Povolenie sa žiada na obdobie od 1. januára 2024 do 31. decembra 2026.
            
         
         
            
               (2)Komisia listami z 29. septembra 2021 postúpila žiadosť Francúzska ostatným členským štátom. Listom z 30. septembra 2021 Komisia Francúzsku oznámila, že má všetky informácie potrebné na posúdenie danej žiadosti.
            
            
               (3)Francúzsko tvrdí, že zavedenie všeobecnej povinnosti elektronickej fakturácie by prispelo k boju proti podvodom a únikom v oblasti dane z pridanej hodnoty (DPH). Povinnosť vyhotovovať elektronické faktúry spojená s prenosom dodatočných údajov o transakcii by daňovej správe umožnila v reálnom čase kontrolovať konzistentnosť medzi vykázanou a vybranou DPH a vyhotovenými a prijatými faktúrami, čím by sa zlepšila schopnosť správy predchádzať podvodom v oblasti DPH a bojovať proti nim. Zlepšila by sa aj informovanosť o podnikateľskej činnosti v reálnom čase, čím by sa umožnilo, aby smerovanie hospodárskej politiky čo najvernejšie odrážalo ekonomickú realitu hráčov.
            
            
               (4)Francúzsko sa domnieva, že povinnosť vyhotovovať elektronické faktúry by uľahčila dobrovoľné dodržiavanie právnych predpisov v oblasti daní. Umožnila by zjednodušiť vykazovacie povinnosti zdaniteľných osôb týkajúce sa DPH, a to tak, že by sa zaviedlo predvyplnenie daňových priznaní. Elektronická fakturácia by zdaniteľným osobám poskytla ďalšie výhody, napr. skrátenie platobných lehôt, zníženie nákladov na tlač a poštové poplatky, zníženie nákladov a skrátenie oneskorení pri spracovaní fakturačných údajov alebo zníženie nákladov na uchovávanie. Úspory a výhody, ktoré by zdaniteľné osoby získali vďaka zavedeniu elektronickej fakturácie, by výrazne prevážili nad počiatočnými investíciami, ktoré budú musieť vynaložiť na prispôsobenie svojich systémov.
            
            
               (5)Vzhľadom na širokú pôsobnosť a novosť osobitného opatrenia je dôležité, aby sa vyhodnotil vplyv osobitného opatrenia na boj proti podvodom a únikom v oblasti DPH a na zdaniteľné osoby. Ak Francúzsko teda bude považovať za nutné predĺžiť platnosť osobitného opatrenia, malo by spolu so žiadosťou o predĺženie predložiť Komisii správu, ktorá bude zahŕňať posúdenie osobitného opatrenia z hľadiska jeho účinnosti v boji proti podvodom a únikom v oblasti DPH a pri zjednodušovaní výberu daní.
            
            
               (6)Toto osobitné opatrenie by nemalo ovplyvniť právo zdaniteľných osôb dostávať pri nadobudnutiach v rámci Spoločenstva papierové faktúry.
            
            
               (7)Požadované osobitné opatrenie by malo byť časovo obmedzené, aby bolo možné posúdiť, či je primerané a účinné z hľadiska jeho cieľov.
            
            
               (8)Osobitné opatrenie je preto primerané sledovaným cieľom, keďže je časovo obmedzené a bude sa zavádzať postupne. Od roku 2024 sa má povinnosť prijímať elektronické faktúry uplatňovať na všetky podniky. Povinnosť vyhotovovať elektronické faktúry sa má v roku 2024 uplatňovať na veľké spoločnosti, v roku 2025 na spoločnosti, ktoré majú od 250 do 4 999 zamestnancov a obrat nižší ako 1,5 miliardy EUR, a v roku 2026 na malé a stredné podniky vrátane zdaniteľných osôb, ktoré využívajú oslobodenie od dane pre malé podniky uvedené v článku 282 smernice 2006/112/ES. Toto osobitné opatrenie navyše nepredstavuje riziko, že by sa podvody presunuli do iných odvetví alebo iných členských štátov.
            
            
               (9)Osobitné opatrenie nebude mať negatívny účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 218 smernice 2006/112/ES sa Francúzsku povoľuje prijímať faktúry, ktoré vyhotovili zdaniteľné osoby usadené na francúzskom území vo forme dokladov alebo oznámení, len vtedy, ak sú dané doklady alebo oznámenia zaslané v elektronickej forme.
            
            
               Článok 2
            
            
               Odchylne od článku 232 smernice 2006/112/ES sa Francúzsku povoľuje stanoviť, že používanie elektronických faktúr, ktoré vyhotovili zdaniteľné osoby usadené na francúzskom území, nepodlieha súhlasu príjemcu s používaním elektronických faktúr.
            
            
               Článok 3
            
            
               Francúzsko oznámi Komisii vnútroštátne opatrenia, ktorými sa vykonávajú osobitné opatrenia týkajúce sa výnimiek uvedených v článkoch 1 a 2.
            
            
               Článok 4
            
            
               Toto rozhodnutie sa uplatňuje od 1. januára 2024 do 31. decembra 2026.
            
            
               Ak Francúzsko usúdi, že platnosť osobitných opatrení týkajúcich sa výnimiek uvedených v článkoch 1 a 2 je potrebné predĺžiť, predloží Komisii žiadosť o predĺženie spolu so správou, v ktorej posúdi rozsah, v akom sú vnútroštátne opatrenia uvedené v článku 3 účinné v boji proti podvodom a únikom v oblasti DPH a pri zjednodušovaní výberu daní. Súčasťou správy je hodnotenie vplyvu opatrení na zdaniteľné osoby, a najmä toho, či uvedené opatrenia zvyšujú ich administratívne zaťaženie a náklady na dodržiavanie predpisov.
            
            
               Článok 5
            
            
               Toto rozhodnutie je určené Francúzskej republike.
            
         
         
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 99, 19.4.2018, s. 14.
               
               
                  
                     (3)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
                  . 
               
               
                  
                     (4)
                  
                        Ú. v. EÚ L 347, 11.12.2006, s. 1.